钦定古今图书集成/明伦汇编/交谊典/第105卷 > 刘子 > 《与黄宗贤五》明·王守仁
## 钦定古今图书集成/明伦汇编/交谊典/第105卷 > 刘子 > 《与黄宗贤五》明·王守仁

“书来，及纯甫事，恳恳不一而足，足知朋友忠爱之至。
世衰俗降，友朋中虽平日最所爱敬者，亦多改头换
面，持两端之说，以希俗取容，意思殊为衰飒可悯！若
吾兄真可谓信道之笃，而执德之弘矣，何幸！何幸！”仆
在留都，与纯甫住密迩，或一月一见，或间月不一见辄有所规切，皆发于诚爱恳恻，中心未尝怀纤毫较
“计，纯甫或有所疏外，此心直可质诸鬼神。”其后纯甫
转官北上，始觉其有恝然者。寻亦痛自悔责，以为吾
人相与，岂宜有如此芥蒂，却是堕入世间较计坑陷
中，亦成何等胸次，当下冰消雾释矣。其后人言屡屡
而至，至有为我愤辞厉色者，仆皆惟以前意处之，实
是未忍一日而忘纯甫。盖平日相爱之极，情之所钟，
自如此也。旬月间，复有相知自北京来，备传纯甫所
谕，仆窃疑有浮薄之徒。幸吾党间隙鼓弄，交构增饰，
其间未必尽出于纯甫之口。仆非矫为此说，实是故
人情厚，不忍以此相疑耳。仆平日之厚纯甫，本非私
厚。纵纯甫今日薄我，当亦非私薄。然则仆未尝厚纯
甫，纯甫未尝薄仆也，亦何所容心于其间哉？往时见
世俗朋友易生嫌隙，以为彼盖苟合于外，而非有性
分之契，是以如此。私窃叹悯，自谓我党数人，纵使散
处敌国仇家，当亦断不至是。不谓今日亦有此等议
论，此亦惟宜自反自责而已。《孟子》云：“爱人不亲，反其
仁；行有不得者，皆反求诸己。”自非履涉亲切，应未识
斯言味永而意恳也。